Diego Garsija

Diego Garsija () – atolas Indijos vandenyne, didžiausias Čagoso salyne, Britų Indijos vandenyno teritorijoje. Atole veikia karinė JAV bazė, vieninteliai gyventojai – karinės bazės personalas. Nuosavybės teisę į Čagoso salyną, įskaitant Diego Garsiją, yra išreiškęs Mauricijus, tam 2019 m. pritarė Tarptautinis Teisingumo Teismas, tačiau Didžioji Britanija teigia, kad reikalavimai teritoriją perleisti Mauricijui neturi pagrindo.Chagos Islands dispute: UK misses deadline to return control, BBC, 2019–11–22

 Geografija 

Atolas yra Indijos vandenyne, apie 1600 km nuo Indijos krantų. Plotas 174 km², iš kurio sausuma sudaro 27 km².Gillespie, R., Gillespie, R. G., & Clague, D. A. (2009). Encyclopedia of Islands. University of California Press, p. 442 Ilgis 60 km. Aukštis iki 6,7 m. Atolą sudaro trys salelės: Vakarų, Vidurio ir Rytų. Lagūnos plotas 124 km², gylis iki 30 m. Salą supa koralų rifai. Vidutinė metinė oro temperatūra ~30 °C, metinis kritulių kiekis – 2600 mm. Nereti tropiniai ciklonai.

 Istorija 

Atolą XVI a. atrado portugalų keliautojai. Iki XVIII a. jis buvo negyvenamas, kol prancūzai čia įkūrė kokosų plantacijas. Po 1814 m. atolą perėmė britai ir priskyrė Mauricijaus kolonijai. 1965 m. atolas drauge su Čagoso salynu priskirtas Britų Indijos vandenyno teritorijai, o po metų Didžioji Britanija specialiu susitarimu atolo naudojimą perleido JAV. 1971 m. salų gyventojai jėga deportuoti iš atolo į Mauricijų ir Seišelius, o čia įkurta amerikiečių karinė oro bazė.McColl, R. W. (2014). Encyclopedia of World Geography, Volume 1. Infobase Publishing, p. 122. 2016 m. atnaujinta sutartis leis JAV atole išlaikyti karinę bazę bent iki 2036 m.Henry Mance. Extended US lease blocks Chagossians’ return home, Financial Times, 2016–11–16 2019 m. Jungtinių Tautų Tarptautinis Teisingumo Teismas priėmė sprendimą, kad Čagoso salynas, įskaitant ir Diego Garsijos atolą, turi būti grąžintas Mauricijui.Chagos Islands dispute: UK obliged to end control - UN, BBC, 2019–02–25 Šio sprendimo Didžioji Britanija nepripažįsta ir atsisako atolą perduoti Mauricijui.Chagos Islands dispute: Mauritius calls US and UK 'hypocrites', BBC, 2020–10–19

 Šaltiniai 

Kategorija:Afrikos salos
Kategorija:Atolai
Kategorija:Britų teritorija Indijos vandenyne
Kategorija:Indijos vandenyno salos